Békében reménykednek a Közép-afrikai Köztársaságban élők | Euronews
Írta: Euronews •et; A legfrissebb fejlemények: 11/01/2014
A Közép-afrikai Köztársaság fővárosában és környékén feszült a helyzet, de uralják az egyenruhások, jelentették francia katonai források. Szórványos lövöldözésekről és rablásokról érkeztek jelentések.
Többfelé örömmel ünnepelték az emberek Banguiban, hogy lemondott az ország ideiglenes elnöke, Michel Djotodia és a kormányfő, Nicolas Tiangaye.
- Ismét béke lehet a Közép-afrikai Köztársaságban, és többé nem háborúznak egymással a keresztények és a muzulmánok, mert távozik az az ember, aki megosztott bennünket – mondta egy Banguiban lakó férfi.
Az elnök Csádban jelentette be döntését egy regionális találkozón. A térségbeli államok vezetői szorgalmazták Djotodia és kormányfője lemondását, mert nem tudtak véget vetni az országban tomboló vallási erőszaknak.
Djotodia márciusban került hatalomra, miután muzulmán lázadók megrohamozták a fővárost, Bangui-t. Azóta tart az öldöklés az iszlamista Seleka szervezet és a keresztény milíciák között.
Emiatt csaknem egymillió embernek kellett elmenekülnie otthonából a Közép-afrikai Köztársaságban. A harcokban több mint ezren meghaltak a múlt hónapban.
Franciaország és az Afrikai Unió csapatokat küldött Banguiba, hogy megakadályozzák a harcokat.